  Анжелика Тихонова корреспондент Удмуртиын нырысетӥ куать возёсъёслы ю куасьтон огъетъёссэс чагыр эстӥськон вылэ выжтыны коньдон висъялозы. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Юрттэтэз Балезино ёросысь «Орловское» огазеяськон, Пичи Пурга ёросысь «Аксакшур» возёс, Сарапул ёросысь «АгроНива» огазеяськон, Юкаменск ёросысь «Луч», «Маяк» но «Куркан» огазеяськонъёс басьтозы. Субсидиосты 25-тӥ гудырикошкон бере келялозы. Пусъём, 19-тӥ гудырикошконэ Шаркан ёросысь «Восход» огазеяськонын туала, чагыр эстӥськонэн ужась ю куасьтон огъет усьтӥзы. Сыӵе ик огъет «Ошмес» огазеяськонын но лэсьтӥзы. Возёсъёслэн кивалтӥсьсылэн Анатолий Хохряковлэн верамезъя,  выль огъетъёссы час ӵоже 50 тоннаозь котькыӵе мускытлыкен котькыӵе тысез куасьтыны быгато. Тодэ вайытом, элькунын таӵе юрттэтэз 2021-тӥ арын пыртӥзы но солы 22,1 миллион манет висъязы.  Тегъёс: Ижкар чагырэстӥськон Удмуртия субсидия гуртвозёс ютысь  